డానిష్ కనేరియా

**డానిష్ పరభా శంకర్ కనేరియా** (జననం 1980, డిసెంబరు 16) పాకిస్తానీ మాజీ క్రికెటర్. 2000 - 2010 మధ్యకాలంలో పాకిస్తాన్ జాతీయ క్రికెట్ జట్టుకు ప్రాతినిధ్యం వహించాడు. గూగ్లీ బౌలింగ్ చేయగల కుడిచేతి లెగ్ స్పిన్నర్. ఇతను పాకిస్థాన్ తరపున 61 టెస్టు మ్యాచ్‌లు ఆడి 34.79 సగటుతో 261 వికెట్లు తీశాడు. కనేరియా తన బంధువు అనిల్ దల్పత్ తర్వాత రెండవ హిందువు, అంతర్జాతీయ క్రికెట్‌లో పాకిస్తాన్‌కు ప్రాతినిధ్యం వహించిన ఏడవ ముస్లిమేతర వ్యక్తి.

స్పాట్ ఫిక్సింగ్‌కు పాల్పడ్డారనే ఆరోపణల తర్వాత, కనేరియాపై ఇంగ్లాండ్ అండ్ వేల్స్ క్రికెట్ బోర్డు జీవితకాల నిషేధం విధించింది, ఇతనిని వారి అధికార పరిధిలోని మ్యాచ్‌లలో ఆడకుండా నిరోధించింది. ఇతను నిషేధానికి వ్యతిరేకంగా అప్పీల్ దాఖలు చేసాడు, కానీ అది 2013 జూలైలో తిరస్కరించబడింది. 2015లో, ఇసిబి పాకిస్థానీ అధికారుల సహాయంతో ఇతని నుండి £250,000 రికవరీ చేసే ప్రయత్నం చేసింది.

కనేరియా 18 వన్డేల్లో 45కి పైగా సగటుతో 15 వికెట్లు తీశాడు. టెస్ట్ క్రికెట్‌లో, ఒక ఇన్నింగ్స్‌లో 77 పరుగులకు ఏడు వికెట్లు తీసి అత్యుత్తమ బౌలింగ్ ప్రదర్శన చేశాడు. అయితే ఇతని అత్యుత్తమ ప్రదర్శన బంగ్లాదేశ్‌పై 94 పరుగులకు 12 వికెట్లుగా నమోదయింది. టెస్ట్ క్రికెట్‌లో 15 ఐదు వికెట్లు తీసుకున్నాడు. మూడు, నాలుగు సందర్భాలలో వరుసగా ఒక ఇన్నింగ్స్‌లో ఆరు, ఏడు వికెట్లు సాధించాడు. బంగ్లాదేశ్, శ్రీలంకపై ఒక్కొక్కసారి రెండు సందర్భాలలో ఒక మ్యాచ్‌లో పది లేదా అంతకంటే ఎక్కువ వికెట్లు తీశాడు. కనేరియా పాకిస్థాన్ తరపున ట్వంటీ-20 ఇంటర్నేషనల్ మ్యాచ్‌లు ఆడలేదు. తన కెరీర్‌లో 206 ఫస్ట్-క్లాస్ మ్యాచ్‌లు, 167 లిస్ట్ ఎ, 65 ట్వంటీ20 మ్యాచ్‌లు ఆడాడు. కనేరియా 2004, 2010లో ఎసెక్స్ కౌంటీ క్రికెట్ క్లబ్‌కు ప్రాతినిధ్యం వహిస్తూ ఇంగ్లీష్ కౌంటీ క్రికెట్‌లో కూడా ఆడాడు.

2009 స్పాట్ ఫిక్సింగ్ కుంభకోణంలో తన ప్రమేయం ఉందని 2018 అక్టోబరులో కనేరియా అంగీకరించాడు.

## ప్రారంభ జీవితం, విద్య
డానిష్ 1980, డిసెంబరు 16న ప్రభాశంకర్‌భాయ్ లాల్జీభాయ్ కనేరియా-బబితా ప్రభాశంకర్‌భాయ్ కనేరియా దంపతులకులకు సింధ్‌లోని కరాచీలో జన్మించాడు. కనేరియా గుజరాతీ హిందువు. "డానీ", "నాని-డానీ" అనే మారుపేరుతో ఇతను కరాచీలోని ప్రభుత్వ ఇస్లామియా కళాశాల నుండి విద్యను అభ్యసించాడు. ఇతని పూర్వీకులు సూరత్ నుండి వలస వచ్చి ఒక శతాబ్దం క్రితం కరాచీలో స్థిరపడ్డారు. మాజీ టెస్ట్ వికెట్ కీపర్ అనిల్ దల్పత్ తర్వాత అతని బంధువు, కనేరియా పాకిస్తాన్ తరపున ఆడిన రెండవ హిందువు.ఇతను కరాచీలోని సెయింట్ పాట్రిక్స్ హై స్కూల్‌లో చదువుకున్నాడు.

## క్రికెట్

### దేశీయ క్రికెట్
కనేరియా నేషనల్ షిప్పింగ్ కార్పొరేషన్, కరాచీ వైట్స్, పాకిస్థాన్ రిజర్వ్స్, హబీబ్ బ్యాంక్ లిమిటెడ్ క్రికెట్ టీమ్, కరాచీ, ఎసెక్స్, కరాచీ బ్లూస్, కరాచీ జీబ్రాస్, కరాచీ హార్బర్, సింధ్ క్రికెట్ టీమ్, బలూచిస్తాన్ బేర్స్, కరాచీ డాల్ఫిన్స్, పాకిస్తాన్ ఎ క్రికెట్ జట్టుకు ప్రాతినిధ్యం వహించాడు. 1998-99లో హెచ్‌బిఎల్‌తో నేషనల్ షిప్పింగ్ కార్పొరేషన్ కోసం మ్యాచ్ ఆడినప్పుడు తన ఫస్ట్-క్లాస్ కెరీర్‌ను ప్రారంభించాడు. ఈ మ్యాచ్‌లో 86 పరుగులిచ్చి రెండు వికెట్లు తీశాడు. కనేరియా 1998-99, 2011-12 మధ్యకాలంలో 206 ఫస్ట్-క్లాస్ మ్యాచ్‌లు ఆడాడు.  26.16 సగటుతో 1,024 వికెట్లు తీశాడు. 2012 ఫిబ్రవరిలో సింధుకు ఆడుతున్నప్పుడు లాహోర్‌లోని గడ్డాఫీ స్టేడియంలో పంజాబ్ క్రికెట్ జట్టుతో ఆ ఫార్మాట్‌లో తన చివరి మ్యాచ్ ఆడాడు. ఒక ఇన్నింగ్స్‌లో 59 పరుగులకు ఎనిమిది తీశాడు. ఇది ఇతని అత్యుత్తమ ప్రదర్శన. బ్యాట్స్‌మెన్‌గా, కనేరియా 264 ఇన్నింగ్స్‌లలో 10.71 సగటుతో అర్ధ సెంచరీతో సహా 1,918 పరుగులు చేశాడు. ఫస్ట్ క్లాస్ క్రికెట్‌లో అతని అత్యధిక స్కోరు 65 పరుగులు.

### టెస్ట్ క్రికెట్
కనేరియా 19 సంవత్సరాల వయస్సులో 2000 నవంబరులో ఫైసలాబాద్‌లో ఇంగ్లాండ్‌తో జరిగిన టెస్ట్ మ్యాచ్‌లో లెగ్ స్పిన్నర్‌గా అంతర్జాతీయ క్రికెట్ లోకి అరంగేట్రం చేసాడు. అదే సీజన్‌లో, తను ఒకే జట్టుతో రెండు టెస్టు మ్యాచ్‌లు ఆడాడు. 54 పరుగుల సగటుతో నాలుగు వికెట్లు మాత్రమే తీసుకున్నాడు. 2001లో 2001-02 ఆసియా టెస్ట్ ఛాంపియన్‌షిప్ మొదటి మ్యాచ్‌లో బంగ్లాదేశ్‌పై రెండుసార్లు ఒక ఇన్నింగ్స్‌లో ఆరు వికెట్లు పడగొట్టాడు. 94 పరుగులకు 12 వికెట్లు తీశాడు. ఇందులో పాకిస్తాన్ గెలిచింది. ఇతని మ్యాన్ ఆఫ్ ది మ్యాచ్ అవార్డు వచ్చింది. టెస్టు మ్యాచ్‌లో ఇతని అత్యుత్తమ బౌలింగ్ ప్రదర్శన కూడా ఇదే.

నాటింగ్‌హామ్‌లోని ట్రెంట్ బ్రిడ్జ్‌లో ఇంగ్లాండ్‌తో తన చివరి టెస్ట్ మ్యాచ్ ఆడాడు. కనేరియా టెస్ట్ కెరీర్ దాదాపు పది సంవత్సరాలు కొనసాగింది; తన కెరీర్‌లో 61 మ్యాచ్‌లు ఆడి 34.79 సగటుతో 261 వికెట్లు తీశాడు. 15సార్లు ఐదు వికెట్లు, నాలుగుసార్లు నాలుగు వికెట్లు సాధించాడు. ఒక ఇన్నింగ్స్‌లో నాలుగు, మూడు సందర్భాలలో వరుసగా ఏడు, ఆరు వికెట్లు తీశాడు. రెండు సార్లు టెస్టు మ్యాచ్‌లో పది వికెట్లు సాధించాడు. పాకిస్తానీ స్పిన్ బౌలర్ ద్వారా అత్యధిక వికెట్లు తీసిన రికార్డును, టెస్ట్ క్రికెట్‌లో పాకిస్తాన్ తరపున అత్యధిక వికెట్లు తీసిన నాల్గవ ఆటగాడి రికార్డును సాధించాడు. 

### వన్ డే ఇంటర్నేషనల్స్
2001 అక్టోబరులో  షార్జా క్రికెట్ అసోసియేషన్ స్టేడియంలో జింబాబ్వేపై కనేరియా తన వన్డే క్రికెట్ లోకి అరంగేట్రం చేశాడు; ఏడు ఓవర్లలో వికెట్ పడకుండా 43 పరుగులు ఇచ్చాడు. 18 నెలల తర్వాత అదే జట్టుతో అదే మైదానంలో తన తదుపరి మ్యాచ్‌ను ఆడాడు. ఆ మ్యాచ్‌లో తొమ్మిది ఓవర్లు బౌలింగ్ చేసి 38 పరుగులిచ్చి రెండు వికెట్లు తీశాడు. 2003లో ఎనిమిది మ్యాచ్‌లు ఆడి ఎనిమిది వికెట్లు తీశాడు. 2004లో ఒక వన్డే ఆడాడు. 2005లో ఐదు మ్యాచ్‌లు ఆడి మూడు వికెట్లు మాత్రమే తీయగా, 2006లో స్కాట్లాండ్‌తో మ్యాచ్ ఆడాడు.

2007 క్రికెట్ ప్రపంచ కప్‌లో వెస్టిండీస్, జింబాబ్వేతో జరిగిన రెండు మ్యాచ్‌లలో పాకిస్తాన్‌కు ప్రాతినిధ్యం వహించాడు. వెస్టిండీస్‌పై తొమ్మిది ఓవర్లలో 45 పరుగులిచ్చి ఒక వికెట్, నాలుగు ఓవర్లలో 48 పరుగులిచ్చి రెండు వికెట్లు తీశాడు. ఆ తర్వాత అతను పాకిస్థాన్ తరఫున వన్డే క్రికెట్‌లో ఆడాడు. పాకిస్థాన్ తరఫున 18 వన్డేలు ఆడి 15 వికెట్లు పడగొట్టాడు. 2003లో శ్రీలంకలో న్యూజిలాండ్‌పై రంగి దంబుల్లా అంతర్జాతీయ స్టేడియంలో 31 పరుగులకు మూడు వికెట్లు తీయడం వన్డేలలో అతని అత్యుత్తమ బౌలింగ్ గా నిలిచింది.

## వ్యక్తిగత జీవితం
అతను ధర్మిత కనేరియా (వరాసియా కుటుంబానికి చెందిన ఒక కుమార్తె)ని వివాహం చేసుకున్నాడు . వారికి ఇద్దరు పిల్లలు ఉన్నారు.

## మూలాలు

## బాహ్య లింకులు
* 
* Danish Kaneria Interview

వర్గం:జీవిస్తున్న ప్రజలు
వర్గం:1980 జననాలు
వర్గం:పాకిస్తాన్ టెస్ట్ క్రికెట్ క్రీడాకారులు
వర్గం:పాకిస్తాన్ వన్డే క్రికెట్ క్రీడాకారులు